U-I-2/00
Datum: 2003-05-15T00:00:00.000+02:00
ecli: ECLI:SI:USRS:2003:U.I.2.00
vrsta: podzakonski akt
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 15.05.2003
dokument: US22389
akt: Uredba o preoblikovanju Nuklearne elektrarne Krško, p.o., v javno podjetje Nuklearna elektrarna Krško, d.o.o. (Uradni list RS, št. 54/98, 57/98, 106/01, 59/02 in 10/03)
resitev: zavrženje
izrek: Pobuda za začetek postopka za oceno ustavnosti in zakonitosti Uredbe o preoblikovanju Nuklearne elektrarne Krško, p.o., v javno podjetje Nuklearna elektrarna Krško, d.o.o. (Uradni list RS, št. 54/98, 57/98, 106/01, 59/02 in 10/03) se zavrže.
stavek: Ustavno sodišče zavrže pobudo, če zaradi spremembe izpodbijanega splošnega akta med postopkom pobudnik izgubi pravni interes za oceno ustavnosti tega izpodbijanega splošnega akta.
odlocitev: sklep
geslo: 1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.4.9.2 - Ustavno sodstvo - Postopek - Stranke - Interes.
podlaga: Člen 25, Zakon o Ustavnem sodišču [ZUstS]
vlagatelj: Družba Hrvatska Elektroprivreda, d. d., Zagreb, Republika Hrvaška
datum_vloge: 2000-01-05T23:00:00.000Z
datum_odlocitve: 2003-05-14T22:00:00.000Z

# U-I-2/00-18

15. 5. 2003

---

## SKLEP

Ustavno sodišče je v postopku za preizkus pobude družbe Hrvatska Elektroprivreda, d.d., Zagreb, Republika Hrvaška, ki jo zastopa odvetniška družba Probija in Špoljarić iz Varaždina, Republika Hrvaška, ter kot začasni zastopnik, pooblaščenec za sprejem pisanj Mihael Savnik, odvetnik v Kranju, na seji dne 15. maja 2003

sklenilo:

Pobuda za začetek postopka za oceno ustavnosti in zakonitosti Uredbe o preoblikovanju Nuklearne elektrarne Krško, p.o., v javno podjetje Nuklearna elektrarna Krško, d.o.o. (Uradni list RS, št. 54/98, 57/98, 106/01, 59/02 in 10/03) se zavrže.

## OBRAZLOŽITEV

Pobudnica izpodbija Uredbo o preoblikovanju Nuklearne elektrarne Krško, p.o., v javno podjetje Nuklearna elektrarna Krško, d.o.o. (v nadaljevanju Uredba), ker naj bi bila v neskladju s 74. členom Ustave ter v neskladju s Pogodbo o energetski listini, ki jo je podpisala in ratificirala Republika Slovenija (Zakon o ratifikaciji Pogodbe o energetski listini, Protokola k energetski listini o energetski učinkovitosti in s tem povezanimi okoljskimi vidiki in sklepov v zvezi s pogodbo o energetski listini, Uradni list RS, št. 42/97, MP š.t. 12/97 - MPOEL). Z izpodbijano Uredbo naj bi se bistveno spremenil pravni položaj pobudnice. Pobudnica navaja, da so njene ustanoviteljske in upravljavske pravice v Nuklearni elektrarni Krško (v nadaljevanju NEK) bistveno zmanjšane glede na stanje pred sprejemom Uredbe, ko je veljalo načelo paritete. Tako spremenjeno stanje naj bi predstavljalo nacionalizacijo NEK-a, pobudnici pa naj bi bilo s tem, ko je bila izključena iz upravljanja, poseženo v njeno pravico do svobodne gospodarske pobude (prvi odstavek 74. člena Ustave).

Pogodbo med Vlado Republike Slovenije in Vlado Republike Hrvaške o ureditvi statusnih in drugih pravnih razmerij, povezanih z vlaganjem v NEK, njenim izkoriščanjem in razgradnjo (v nadaljevanju Pogodba) je Državni zbor Republike Slovenije ratificiral z Zakonom o ratifikaciji Pogodbe med Vlado Republike Slovenije in Vlado Republike Hrvaške o ureditvi statusnih in drugih pravnih razmerij, povezanih z vlaganjem v NEK, njenim izkoriščanjem in razgradnjo in skupne izjave o ureditvi statusnih in drugih pravnih razmerij, povezanih z vlaganjem v NEK, njenim izkoriščanjem in razgradnjo (Uradni list RS, št. 23/03, MP, št. 5/03 - v nadaljevanju BHRNEK). Pogodba je začela veljati dne 11. 3. 2003 (Obvestilo o začetku veljavnosti mednarodnih pogodb, Uradni list RS, št. 35/03, MP, št. 8/03). S tem dnem je Uredba prenehala veljati. Uredba je v prehodni določbi 28. člena določala, da Uredba velja do uveljavitve meddržavne pogodbe med Republiko Slovenijo in Republiko Hrvaško, ki bo celovito uredila premoženjskopravna razmerja obeh držav do javnega podjetja NEK. Z uveljavitvijo BHRNEK je pobudnica izgubila pravni interes za oceno ustavnosti izpodbijane Uredbe. Zato je Ustavno sodišče pobudo zavrglo.

Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.

Predsednica

dr. Dragica Wedam Lukić